《古意》
清代·祁德茝

惜昔与君别，杨柳丝堪结。芳草积如烟，飞花乱成雪。

数载客京华，念君远别家。欲知遥塞雪，但看故园花。

芳时处幽独，蜘蛛网金屋。细雨昨夜零，春苔上阶绿。

对镜厌孤鸾，凌云怨黄鹄。憔悴玉台人，肠断珠帘曲。

为欢须忆故，为衣莫道新。愿持江国月，流照苏门春。

作者简介：祁德茝，字湘君。忠惠公女，诸生沈萃祉室，有《寄云草》。